**《佛说大如意宝珠轮牛王守护神咒经》** 阿谟伽三藏奉诏译

如是我闻，一时佛在波罗捺鹿野园中，为阿若拘邻等五人，转四谛法轮。时会中有一天子，名曰牛王神，即从座起，曲躬合掌，顶礼佛足，而白佛言：世尊，我有随心自在万事满足神咒，可利益诸有情，唯愿世尊，哀愍听许，我今欲说此大神咒。尔时佛赞牛王神言：善哉善哉，速可演说，我今欲闻。是时天子即说咒曰：

唵 悉底噜 悉底噜(利) 伴惹 伴惹 [言\*曩]谟履底 伽补瑟底伽 阿毗遮 阿毗遮 真多摩尼 莎贺

时薄伽梵闻说神咒已，普观一切，为诸有情利益安乐故，而说偈言：

世间诸众生　逼切诸贫苦

随求资有福　施与诸众生

令得无忧恼　术力胜诸兽

哀愍诸众生　施与诸珍宝

满足诸希求　齐等诸天众

福力无等限

时薄伽仙、毗吉那仙，以欢喜信乐心，奉献种种香华灯明，四事供养等，敬礼牛王神珠天，而说偈言：

涂香华鬘及烧香　灯明饮食与钱帛

奉献牛王神兽天　纳受悦预增势力

威德神通遍诸色　成种种色诸财宝

施与一切众生类　故我供养神兽天

复次，牛王珠天白佛言：世尊，若有诸善男子善女人，受持此经者，彼获几许福德聚，如是说已，佛告牛王珠：受持此经典者，从初发心乃至成佛，身所有福德聚，是善男子善女人福德聚，与彼正等，当如是知。彼善男子善女人，从如来口生佛心之子。若是善男子善女人所在方所，即为有佛施作佛事。是故若乐摧破魔军，利乐一切；是故汝等欲得一切如来真实慧者，应当一心读诵此经，能速成就一切福德。又于题名，有五种灵验，何等为五。第一：受持人能摧破魔军众；第二：读诵人今世后世得福德无量；第三：书写供养人今世后世得消灭无量亿劫所犯罪业至阿鼻拔致位；第四：消除一切病苦，寿命延长；第五：得此宝珠一阙之分，致供养读诵恭敬者，生生世世，转诸贫苦报，能令得秘藏无尽果。尔时佛说此神咒经已，一切众会，皆大欢喜，信受奉行。